Ralph Bunche
Store norske leksikon,Historie,Verdens historie og samtidshistorie,Nord- og Mellom-Amerika,USAs historie,USAs historie 1920–1960
Ralph Bunche var en amerikansk statsviter og diplomat. Han ble tildelt Nobels fredspris i 1950 for sin fredsmekling mellom den nyopprettede staten Israel og de arabiske statene i 1948–1949. Bunche nøt stor internasjonal anseelse for sitt sikre skjønn og sin store evne som forhandler.
Bunche studerte ved Harvard, hvor han tok doktorgraden i 1934. Fra 1928 til 1941 lærer ved Howard i Washington, USAs ledende universitet for fargede. Fra 1939 til 1941 var han medlem av Myrdalkommisjonen (se Gunnar Myrdal) for gransking av rasismen i USA, og fra 1941 var han den amerikanske regjeringens rådgiver i kolonispørsmål. I 1944 var Bunche sekretær for USAs delegasjon til Dumbarton Oaks-konferansen, og 1945 ved FNs konstituerende møte i San Francisco (San Francisco-konferansen), hvor han arbeidet med utformingen av FN-paktens bestemmelser om tilsynsområder (trusteeship). I 1948 ble han direktør for tilsynsavdelingen i FN.I mai 1948 ledsaget han Folke Bernadotte til Palestina som personlig representant for FNs generalsekretær. Etter Bernadottes død i september samme år fortsatte Bunche som meglingsmann. Etter langvarige forhandlinger mellom Israel og de arabiske statene lyktes det ham å få gjennomført en våpenstillstand i april 1949. I 1950 fikk Bunche Nobels fredspris. Fra 1950 til 1952 var han professor i statsvitenskap ved Harvard, samtidig som han fortsatte arbeidet i FN. Fra 1955 var han visegeneralsekretær i FN, fra 1957 med politiske saker som spesialområde, og han var generalsekretærens personlige representant i Kongo i 1960. Les mer i Store norske leksikon Midtøsten-konflikten Palestina-spørsmålet Eksterne lenker Nobelstiftelsen om Ralph Bunche